Dernäbe isch er syt 1965 Liederibersetzer, Liedermacher un Schriftsteller gsi. Syy Lieder het er zerscht unter em Yyfluss vum Mani Matter verfasst, dailwyys au zämme mit em. Speter sin e Huffe aigeni Lieder entstande un Noogstaltige un Ibersetzige vu schwedischen Lieder, zem Byschpel vum Carl Michael Bellman. Ab 1965 isch er Mitglid vu dr Berner Troubadours gsi un het no 1970 in dr Hauptsach Soloprogramm gmacht, syt 1982 allmeh kombiniert mit Läsige us syyne Roman, Kolumne un Gedicht. Zämme mit em Jacob Stickelberger het er e Ufnahm gmacht vu dr letschte (nonig vereffetligte) Chanson vum Mani Matter un dr Kriminalgschicht, ere Art Kriminaloper, wun er mit em Stickelberger zämme gschribe het un wu si zwische 1973 un 1975 iber hundertmol ufgfiert hän.